钦定古今图书集成/理学汇编/学行典/第254卷 > 夏梦夔
## 钦定古今图书集成/理学汇编/学行典/第254卷 > 夏梦夔

按《吉安府志》：“夏梦夔，号云屏，安福人。弃举子业不就
试，从学邹文庄，读书南岳，三年而归。邑令闵师事之。
邑清丈田亩，左右文庄，剔弊除害，至今赖焉。常为母
市材于楚。时刘虞部榷荆州，与夔夙契，不一谒。刘揖
之河干，欲有所属。夔正色曰：‘某来为母须材，非有所
求也’。有巨商以诬越关，没货万计，商持千金来请，夔”
曰：“吾生平未尝以私干人。”及归，刘饯之舟中，因语刘
曰：“某昨夜舟中闻有越关得罪者，实出于诬。”语毕，解
缆去。刘遂释其人，曰：“非江西夏某几冤尔。”商赍数百
金追谢，夔曰：“彼自恤尔，吾未尝言也。”坚弗受，商感泣
去。事亲孝，父病笃，为之尝恶。及居丧，寝苫庐墓悉中
礼。年七十五，以寿终。《易篑》时，诸贤达以祠乡贤为请，
坚持不可；口占一律，乃瞑。